In nomine Domini Dei eterni et Salvatoris nostri Jesu Christi. Odo clementia Dei rex, si ea que nostri inter se fideles, loci temporisve commoda opportunitate, ex rebus propriis aut jure beneficiis sibi commissis causa augmenti vel meliorationis juste ac legaliter agendum deliberaverint, nostris confirmamus edictis, regie nimirum celsitudinis morem persequimur, idque ad regni nobis divinitus collati tutelam proficere non dubitamus. Ergo cunctorum sancte Dei ecclesie fidelium nostrorum tam presentium quam et futurorum solertia noverit, quia adiens nostre presentiam serenitatis Franco venerabilis episcopus sancte matris ecclesie Nevernensium que constructa ac dicata noscitur in honore ac nomine preciosi martiris Christi Cirici, humiliter petiit ut quamdam precariam quam cum Roccone fidele nostro cum assensu fratrum Christo inibi militantium ex rebus jam dicti Sancti Cirici Sanctique Martini fecerat, precepto nostre eminentie confirmare dignaremur. Suntque autem he res quas jam dictus Franco episcopus memorato Rocconi dat in pago Matisconensi, in villa Fisciaco, de potestate Sancti Cirici mansos IIII vestitos cum terra apsa ad ipsam potestatem in eadem villa aspiciente, et in villa Ciciaco mansos duos vestitos, in villa quoque ......., de potestate Sancti Cirici mansos III apsos, de rebus Sancti Genesii eque mansos III apsos; in pago etiam Nivernensi, in villa Dulon, ex rebus Sancti Franconei mansos IIII apsos, vero de potestate Sancti Aniani mansos III apsos, et in pago Cabilonensi, villa Cacenato, de rebus Sancti Cirici mansos IIII apsos, de ratione vero Sancti Martini in villa Montis ecclesiam cum mancipio uno terramque ad ipsam pertinentem...... Pro hac vero rerum prestaria concessione confert prefatus Rocco suprascripte matri ecclesie ex rebus propriis in pago Matisconensi, in villa Colonias mansum I, et in Luviniaco mansum I, eo jure ut tam ipse quam ejus conjux Guarva eorumque infantes Raculfus scilicet et Leutrada usufructuario in sua habeant vita, annisque omnibus in festivitate Sancti Martini solvant rectori sancte ecclesie prescripte pro censu solidos decem, postque eorum decessum utreque res (memorate) meliorate revertantur cum omni integritate ad potestatem Sancti Cirici. Faventes itaque libentissime precibus memorati episcopi, hoc nostre sublimitatis preceptum fieri jussimus per quod precipimus atque jubemus ut istam dispositionem prescripti episcopi sepe dictus Rocco cum uxore et nominatis infantibus ascriptas res, salvo per omnia jure ecclesiastico, teneat atque usufructuario possideat. Et ut hoc nostre auctoritatis preceptum validius in Dei nomine per tempora supervenientia subsistere valeat, manu ipsum propria subterfirmavimus nostroque annulo sigillari jussimus. Signum Odonis gloriosissimi regis. Data V idus julii, indictione XII, anno VII regnante Odone gloriosissimo rege.